Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 133/12/6609	Rimavská Sobota, 2.7.2012
EEČ : 2-49-75-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu XXXXX, odboru všeobecnej vnútornej správy, 
dňa 21.02.2012 od 21.00 h do 23.00 h v obci XXXXX, v rodinnom dome č. 71, ako aj pred týmto domom, sa viackrát vyhrážal zabitím svojej matke XXXXX, nar. XXXXX, a svojmu bratovi XXXXX, následne po príchode policajnej hliadky povedal, že ak sa vráti, tak svojho brata zabije, čím u nich vzbudil dôvodnú obavu, že svoje vyhrážky uskutoční, 
pretože výsledky skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom.
Odôvodnenie:
Uznesením povereného príslušníka Obvodného oddelenia PZ XXXXX sp. zn. ORP-XXXXX zo dňa 21.02.2012 bolo začaté trestné stíhanie a vznesené obvinenie XXXXX za prečin nebezpečného vyhrážania podľa § 360 ods. 1, ods. 2 písm. b) Trestného zákona na tom skutkovom základe, že dňa 21.02.2012 od 21.00 h do 23.00 h v obci XXXXX, v rodinnom dome č. 71, ako aj pred týmto domom, sa viackrát vyhrážal zabitím svojej matke XXXXX, nar. XXXXX, a svojmu bratovi XXXXX, následne po príchode policajnej hliadky povedal, že ak sa vráti, tak svojho brata zabije, čím u nich vzbudil dôvodnú obavu, že svoje vyhrážky uskutoční. 

Preskúmaním spisového materiálu som zistil, že v predmetnej veci boli vypočutí obvinený XXXXX, poškodení XXXXX, XXXXX, boli zabezpečené znalecký posudok, zápis o dychovej skúške, správy, charakteristiky a odpis z registra trestov. 

	Z výsledkov dokazovania jednoznačne vyplýva, že ku skutku došlo dňa 21.02.2012 v obci XXXXX, pričom skutok spáchal XXXXX. 

	K takto zistenému a preukázanému skutkovému stavu sa priznal aj obvinený XXXXX, ktorý uviedol, že uvedeného dňa bol pod vplyvom alkoholu a keď sa večer zobudil, najedol sa a ešte popíjal alkohol. Brat aj mama začali na neho kričať, aby nepil, lebo berie lieky, nadávali mu, že je opitý, po čom sa nahneval a začal sa im vyhrážať, že ich zabije. Oni ho nenechali a tak stále na nich kričal, že ich zabije a keď zavolali policajtov, vyšiel z domu von a pamätal si len to, že sa zobudil na polícii. Svoje konanie veľmi ľutuje a viackrát sa takéhoto činu nedopustí. 

	Poškodená XXXXX - matka obvineného uviedla, že dňa 21.02.2012 podala trestné oznámenie na svojho syna XXXXX, ktorý keď si vypije, vyhráža sa jej zabitím tak, že ju podreže, ďalej sa vyhráža aj svojmu bratovi zabitím. V procesnom postavení poškodenej uviedla, že k celému skutku sa vyjadrovať nebude, doma si to už vysvetlili a nechce, aby to polícia ďalej riešila. Dohodli sa, že synovi XXXXX vybavia hospitalizáciu v Nemocnici v XXXXX, kde sa bude liečiť zo závislosti na alkohole aj po psychickej stránke. Dodala, že od uvedeného incidentu XXXXX prestal piť alkohol, nerobí problémy, doma pomáha, pričom stále sa za ten skutok ospravedlňuje. Nechce, aby bol za toto potrestaný. 

	Poškodený XXXXX - brat obvineného uviedol, že k samotnému skutku zo dňa 21.02.2012 sa nebude vyjadrovať, veci si s mamou a bratom doma vysvetlili a nechce, aby túto vec polícia ďalej riešila. 

	Zo znaleckého posudku vypracovaného znalcom z odboru zdravotníctvo a farmácia, odvetvie psychiatria vyplýva, že u XXXXX nezistil syndróm závislosti od alkoholu, ani závislosť od inej návykovej látky v zmysle choroby. Posudzovaný sa dopustil inkriminovaného konania v stave jednoduchej alkoholickej opitosti ťažkého stupňa. Medicínske ochranné opatrenia nie je potrebné indikovať. 

	Zo zápisu o dychovej skúške vyplýva, že u XXXXX dňa 21.02.2012 o 23.07 h bol výsledok merania 1,22 mg/liter. 

XXXXX je z miesta trvalého bydliska hodnotený ako občan, ktorý vykonáva aktivačné práce k spokojnosti nadriadeného a počas prác neužíva alkoholické nápoje  Z výpisu ústrednej evidencie priestupkov Ministerstva vnútra Slovenskej republiky vyplýva, že XXXXX dňa 11.09.2009 spáchal priestupok proti občianskemu spolunažívaniu podľa § 49 ods. 1 písm. d) Zákona SNR č. 372/1990 Zb. o priestupkoch v znení neskorších predpisov, ktorý bol dňa 17.02.2011 vybavený uložením pokuty vo výške 6 €. Podľa odpisu z registra trestov doteraz súdom trestaný nebol. 

	Konanie XXXXX, ktoré spočívalo v tom, že sa verbálne vyhrážal  zabitím svojej matke a bratovi, pričom nikoho nenapadol, neudrel, nenapĺňa materiálny znak skutkovej podstaty prečinu nebezpečného vyhrážania podľa § 360 ods. 1, ods. 2 písm. b) Trestného zákona. 

Podľa § 10 ods. 2 Tr. zákona nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.

	Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom, alebo by mohol byť prejednaný v disciplinárnom konaní. 

	Keďže tento skutok nenapĺňa materiálny znak skutkovej podstaty prečinu nebezpečného vyhrážania podľa § 360 ods. 1, ods. 2 písm. b) Trestného zákona, avšak ide o skutok, ktorý by mohol byť priestupkom proti občianskemu spolunažívaniu podľa § 49 ods. 1 písm. d) Zákona SNR č. 372/1990 Zb. o priestupkoch v znení neskorších zmien a noviel, bolo potrebné rozhodnúť tak, ako je to uvedené vo výrokovej časti tohto uznesenia. 

	Týmto rozhodnutím nie sú dotknuté práva poškodenej strany, ktoré si môže uplatniť v občiansko-právnom konaní.

Poučenie:
Proti tomuto uzneseniu je prípustná sťažnosť, ktorú môže podať obvinený a poškodený u prokurátora Okresnej prokuratúry Rimavská Sobota do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor